मियांदाद को कारण बताओ नोटिस जारी  
पाकिस्तान क्रिकेट बोर्ड ने पूर्व कप्तान जावेद मियांदाद को बोर्ड की नीतियों के खिलाफ टिप्पणी करने के लिए कारण बताओ नोटिस जारी किया है।
पाकिस्तान क्रिकेट बोर्ड ने पूर्व कप्तान जावेद मियांदाद को बोर्ड की नीतियों के खिलाफ टिप्पणी करने के लिए कारण बताओ नोटिस जारी किया है।  वर्ष 2008 से पीसीबी के निदेशक क्रिकेट कल्याण पद पर कार्यरत मियांदाद ने हाल में एक समाचार पत्र को दिए साक्षात्कार में बोर्ड की जमकर आलोचना की थी। मियांदाद ने कहा था कि बोर्ड ने उनके कार्यकाल के दौरान जितने फैसले किए उनमें से 90 प्रतिशत गलत थे। मियांदाद का कहना था कि इससे देश में खेल बर्बाद हो रहा है।  समाचार पत्र 'द एक्सप्रेस ट्रिब्यून' ने पीसीबी के एक अधिकारी के हवाले से लिखा है, "बोर्ड ने मियांदाद को उनकी टिप्पणी के लिए नोटिस भेजा है। मियांदाद द्वारा बोर्ड के खिलाफ की गई टिप्पणी अनुबंध के खिलाफ है इसलिए बोर्ड ने उनसे स्पष्टीकरण की मांग की है।"  उल्लेखनीय है कि मियांदाद ने कहा था कि पीसीबी के कार्यो को करीब से देखने के बाद उन्हें लगा कि बोर्ड के 90 प्रतिशत फैसले गलत थे जिससे उन्हें काफी निराशा हुई। मियांदाद ने कहा था, "उस दौरान मैं पीसीबी की योजना का हिस्सा नहीं था क्योंकि मुझे अधिकार और आजादी चाहिए थी। ऐसा इसलिए क्योंकि मैंने अपने खेल से पाकिस्तान की लम्बे समय तक सेवा की है।"